ນາຍົກລັດຖະມົນຕີ ຫງວຽນຊວນຟຸກ ໃຫ້ການຕ້ອນຮັບເອກອັກຄະລັດຖະທູດມາເລເຊຍ ແລະ ໄທປະຈຳຫວຽດນາມ
ທ່ານນາຍົກລັດຖະມົນຕີຫວຽດນາມ ຫງວຽນຊວນຟຸກ
ຕ້ອນຮັບເອກອັກຄະລັດຖະທູດມາເລເຊຍ
(ພາບ: TTXVN)
ໃນຕອນບ່າຍ ວັນທີ 14/6, ທີ່ພິທີຕ້ອນຮັບ ທ່ານ M. Zamruni Khalid ເອກອັກຄະລັດຖະທູດມາເລເຊຍ, ທ່ານນາຍົກລັດຖະມົນຕີຫວຽດນາມ ຫງວຽນຊວນຟຸກ ຢັ້ງຢືນວ່າ ຫວຽດນາມ ຍາມໃດກໍ່ຖືເປັນສຳຄັນ ການພົວພັນຄູ່ຮ່ວມມືຍຸດທະສາດ ກັບມາເລເຊຍ ແລະ ປາດຖະໜາຢາກຮ່ວມມືຢ່າງແໜ້ນແຟ້ນກັບຝ່າຍມາເລເຊຍ ເພື່ອພ້ອມກັນຊຸກຍູ້ສາຍພົວພັນທີ່ດີງາມນີ້. ທ່ານນາຍົກລັດຖະມົນຕີ ສະເໜີ ສອງຝ່າຍປັບປຸງໂຄງການດຳເນີນງານຫວຽດນາມ-ມາເລເຊຍ ໄລຍະ 2016-2018 ໃຫ້ສົມບູນແບບເພື່ອຫັນບັນດາຂົງເຂດການຮ່ວມມືໃຫ້ປະກົດຜົນເປັນຈິງ; ສ້າງກົນໄກເຈລະຈາປ້ອງກັນຊາດຂັ້ນຮອງລັດຖະມົນຕີ; ຈັດກອງປະຊຸມ ຄັ້ງທີ 5 ຄະນະກຳມະການປະສົມ ກ່ຽວກັບດ້ານເສດຖະກິດ, ວິທະຍາສາດ ແລະ ເຕັກນິກ ໃນໄຕມາດ 3 ປີ 2016 ໂດຍໄວ. ທ່ານນາຍົກລັດຖະມົນຕີ ສະເໜີ ມາເລເຊຍຊຸກຍູ້ ບັນດາວິສາຫະກິດມາເລເຊຍ ສືບຕໍ່ເປີດກວ້າງລົງທຶນ, ດຳເນີນທຸລະກິດ ຢູ່ ຫວຽດນາມ ກໍ່ຄືການສ້າງເງື່ອນໄຂສະດວກໃຫ້ແກ່ວິສາຫະກິດ ຫວຽດນາມ ລົງທຶນເຂົ້າຕະຫຼາດ ມາເລເຊຍ.
ທີ່ການຕ້ອນຮັບ ທ່ານ ມາໂນບໃຈ ວົງພັກດີ ເອກອັກຄະລັດຖະທູດວິສາມັນຜູ້ມີອຳນາດເຕັມ ແຫ່ງລາຊະອານາຈັກໄທ ປະຈຳ ຫວຽດນາມ, ທ່ານນາຍົກລັດຖະມົນຕີ ຫງວຽນຊວນຟຸກ ຍົກໃຫ້ເຫັນແຈ້ງ ການພົວພັນຫວຽດນາມ-ໄທ ພວມພັດທະນາຢ່າງດີງາມ. ທ່ານນາຍົກລັດຖະມົນຕີ ພ້ອມທັງຂອບອົກຂອບໃຈລັດຖະບານ, ປະຊາຊົນ ແລະ ວິສາຫະກິດໄທ ທີ່ໄດ້ໜູນຊ່ວຍຫວຽດນາມ ເງິນຈຳນວນ 100.000 ໂດລາສະຫະລັດ ແກ້ໄຂຜົນຮ້າຍຈາກໄພແຫ້ງແລ້ງ ແລະ ນ້ຳທະເລຊຶມ ຢູ່ເຂດທົ່ງພຽງແມ່ນ້ຳຂອງທາງພາກໃຕ້ຫວຽດນາມ, ສະແດງໃຫ້ເຫັນນ້ຳໃຈ ແລະ ການແບ່ງປັນ ຂອງລັດຖະບານ ແລະ ປະຊາຊົນໄທ ກັບລັດຖະບານ ແລະ ປະຊາຊົນຫວຽດນາມ ເມື່ອຕັ້ງບັນຫາ ຫວຽດນາມ ແລະ ໄທ ເປັນ 2 ໃນຈຳນວນ 3 ປະເທດ ສົ່ງອອກເຂົ້າສານຫຼາຍກວ່າໝູ່ໃນໂລກ, ທ່ານນາຍົກລັດຖະມົນຕີ ຫງວຽນຊວນຟຸກ ເນັ້ນໜັກວ່າ: ສອງປະເທດ ຈຳເປັນຕ້ອງຮ່ວມມືໃນຂົງເຂດນີ້ ເພື່ອນຳມາເຊິ່ງຜົນປະໂຫຍດ ໃຫ້ແກ່ປະຊາຊົນສອງປະເທດ.
(ແຫຼ່ງຄັດຈາກ VOV)